open-index/open-wikipedia-markdown huggingface dataset:
أسطاط

**لآسطاط** (ب نّݣليزية :Astatine) هوّا عنصر كيماوي أساسي، الرمز ديالو هوّا At ؤ نّمرة دّرية ديالو 85
ف طّابلو دّوري، هاد لعنصر مرتب ف السطر (الدورة) 6و لعمود (لمجموعة) 17. هاد لعنصر داخل ف لݣروپ ديال لغازات النبيلة
. ف الظروف لمعيارية د الضغط ؤ الحرارة، هاد لعنصر كايكون ف حالة قاسحة. هاد لعنصر معروف من 1940.
## لخاصيات لفيزيكية
* لكتلة دّرية: (210) ݣرام/مول.
* لحالات د لأكسدة: ±1,3,5,7
* لكهروسلبية: 2.2 ف سلوم د پاولينݣ
* لكتافة: -
* شعاع دري: 1.43 أنݣستروم.
## مصادر


تصنيف:عنصر كيماوي
فرانسيوم

**لفرانسيوم** (ب نّݣليزية :Francium) هوّا عنصر كيماوي أساسي، الرمز ديالو هوّا Fr ؤ نّمرة دّرية ديالو 87
ف طّابلو دّوري، هاد لعنصر مرتب ف السطر (الدورة) 7و لعمود (لمجموعة) 1. هاد لعنصر داخل ف لݣروپ ديال لفلزّات لقلوية الترابية
. ف الظروف لمعيارية د الضغط ؤ الحرارة، هاد لعنصر كايكون ف حالة قاسحة. هاد لعنصر معروف من 1939.
## لخاصيات لفيزيكية
* لكتلة دّرية: (223) ݣرام/مول.
* لحالات د لأكسدة: 1
* لكهروسلبية: 0.7 ف سلوم د پاولينݣ
* لكتافة: -
* شعاع دري: - أنݣستروم.

## مصادر


تصنيف:عنصر كيماوي
طوريوم

[تصغير|[طابلو دوري|طّابلو دّوري د لعناصر لكيماوية]]
**الطّوريوم** (ب نّݣليزية : Thorium) هوّا عنصر كيماوي أساسي. الرمز ديالو هوّا Th ؤ نّمرة دّرية ديالو 90.
## خاصيات
* لكتلة دّرية: 232,038 ݣرام/مول.
* لحالات د لأكسدة: 4
* لكهروسلبية: 1.3 ف سلوم د پاولينݣ
* لكتافة: 11.7
* شعاع دري: - أنݣستروم.

## مصادر


تصنيف:عنصر كيماوي
ؤرانيوم

**لؤرانيوم** ؤلا ليورانيوم (ب نݣليزية **Uranium**) هوّا عنصر كيماوي أساسي، رمز ديالو هوّا U ؤ نمرة درية ديالو 92
ف طّابلو دوري، هاد لعنصر مرتب ف السطر (الدورة) 9 ؤ لعمود (لمجموعة) 6. هاد لعنصر داخل ف لݣروپ ديال لأكتينيدات
. ف الظروف لمعيارية د الضغط ؤ الحرارة، هاد لعنصر كايكون ف حالة قاسحة. هاد لعنصر معروف من 1841.
## لخاصيات لفيزيكية
* لكتلة دّرية: 238,029 ݣرام/مول.
* لحالات د لأكسدة: 6,5,4,3
* لكهروسلبية: 1.38 ف سلوم د پاولينݣ
* لكتافة: 18.9
* شعاع دري: - أنݣستروم.

## مصادر


تصنيف:عنصر كيماوي
أميريكيوم

**لأميريكيوم** (ب نّݣليزية :Americium) هوّا عنصر كيماوي أساسي، الرمز ديالو هوّا Am ؤ نّمرة دّرية ديالو 95
ف طّابلو دّوري، هاد لعنصر مرتب ف السطر (الدورة) 9و لعمود (لمجموعة) 9. هاد لعنصر داخل ف لݣروپ ديال لأكتينيدات
. ف الظروف لمعيارية د الضغط ؤ الحرارة، هاد لعنصر ما يمكنش نلاحظوه ف الطبيعة، هوّا عنصر صطيناعي كايتكون ف مختبرات الكيمياء النووية.. هاد لعنصر معروف من 1944.
## لخاصيات لفيزيكية
* لكتلة دّرية: (243) ݣرام/مول.
* لحالات د لأكسدة: 6,5,4,3
* لكهروسلبية: 1.3 ف سلوم د پاولينݣ
* لكتافة: 13.6
* شعاع دري: - أنݣستروم.

## مصادر


تصنيف:عنصر كيماوي
با حماد

**حمد بن موسى**، لمعروف ب **بّا حماد**، كان الصدر لأعضم و لحاكم ديال لمغريب ما بين 1894 و 1900. ولّى حاكم البلاد فاش طلع ولد ختو مولاي عبد العزيز ل لعرش، لي كان باقي درّي،  واخا كانو عندو خوتو كبر منو. لحوكم ديال بّا حماد، بحال لحوكم ديال مولاي لحسن قبل منو، بقى كايوحل لمغريب ف حزّات مالية و سياسية بشلّا ضرايب جديدة، لي ماقبلهاش الشعب، و لي خلّات لمخزن يولي معول كتر و كتر على بلدان النصارى باش يخلص لجيش و لخدّاما باش يحارب بلدان السيبة لي تشكلو، و هادشي لي من بعد غايخلي لمغريب يطيح ف لستيعمار.

تݣال عليه بلي كان قصير و غليض، و كان من الناس لي ساهمو ف لبني و التوسيع ديال قصر لباهية ف مراكش.

## فاميلتو
جدو كان عبد عزّي عند السلطان مولاي سليمان، ولايني طلع ف لمنصب تا ولّا حاجب السلطان. لواليد ديال با حماد كان تا هوّ حاجب ديال السلطان محمد الرابع، و من بعد ولّا صدر أعظم تحت السلطة ديال لحسن اللول. كان بدا لبني ديال قصر لباهية و كانو عندو بزاف د لولاد منهم با حماد.

## مصادر

تصنيف:سياسي مغريبي
تصنيف:بيوغرافيا د رجال
تصنيف:زيادة 1840
تصنيف:وفيات 1900
تصنيف:وزير مغريبي
تصنيف:تاريخ د لمغريب
تصنيف:زريعة شخصيات د لمغريب
تصنيف:تاريخ د مراكش
تصنيف:ناس تزادو ف مراكش
تصنيف:ناس توفاو ف مراكش
تصنيف:ناس د مراكش
تصنيف:أرتيكلات فيهوم موشكيل بسباب عطاشة 3.1
تصنيف:مغاربا د لقرن 19
ڤلاديمير لينين

**ڤلاديمير إلييتش أوليانوڤ** (ب الروسية: Владимир Ильич Ульянов) (تولد ف 22 أبريل 1870 ف أوليانوڤسك - مات نهار 21 يناير 1924 ف موسكو)، اللي كان معروف بسميت ڤلاديمير لينين كان توري و ماركسي و سياسي روسي، و لقايد ديال لحزب لبلشوڤي و التورة لبولشوڤية، و رئيس لحكومة د روسيا السوڤياتية من 1917 ل 1924، و ديال لإتحاد السوڤياتي من 1922 ل 1924.

ف لوقت اللي حكم فيه لإتحاد السوڤياتي، ردّو بلاد فيها حزب واحد هو لحزب الشيوعي السوڤياتي. لإيديولوجيا ديالو كانت شيوعية، و هي اللي طوّر منها مذهب ديالو سميتو اللينينية، و اللي هو نوع من لأنواع د لماركسية، الشعار ديالو هو لأرض و لخبر و السّلام.

ملّي مات لينين ف 1924 حكم موراه جوزيف سطالين لإتحاد السوڤياتي تال 1953.

## مصادر


تصنيف:بيوغرافيا د رجال
تصنيف:سياسة
تصنيف:تاريخ د روسيا
تصنيف:شيوعية
تصنيف:زيادة 1870
تصنيف:وفيات 1924
تصنيف:شخصيات عندها كتر من تاريخ د الزيادة ف ويكيداطا
سوس

تصغير|لحدود لجغرافية لمنطقة سوس ف أواخر لقرن 19.
**سوس** (بتشلحيت: ⵙⵓⵙ *سوس* و بلعربية: سوس الأقصى) هي منطقة تاريخية وثقافية وجغرافية ف المغريب ، ومقسمة على جوج جهات: جهة سوس ماسة و ݣلميم واد نون. تعرفات هاد لمنطقة بشجر ديال أرݣان (لي ولات من الرموز ديال سوس) و تا زعفران (فمنطقة تاليوين) بالإضافة انها كاتعتابر عاصمة ديال الشلوح. و هي مهد ديال سلالات المرابطين والموحدين والسعديين و حتى مملكة تازروالت فواحد لوقيتا.

سوس منطقة زراعية تجارية و سياحية موهيما بزاف ف لمغريب. كاتساهم الزراعة، لي كايتقاسموها الفلاحة لكبار و لمنتجين الصغار ف التنمية الاقتصادية ديال لمنطقة. سهل سوس لي جا ف الجنوب د الأطلس لكبير و ف الغرب د الأطلس الصغير بوحدو كاينتج 40٪ من الموالح المغربية و 60٪ من لإنتاج ديال لخضرا. كانت سوس تاريخيا طريق ديال التجار لي كايجيو ولا لي غادين لصحرى.

## التاريخ
تصغير|قبائل ديال سوس فعهد المنصور الدهبي ف 1580
كانت سوس ديما من المناطق اللي الفلاحة فيها مزيانا. تعرفات من القرن 11 بالزراعة والتصدير ديال الزيتون و السكر.

ف القرن 17 كانت ف سوس واحد المملكة ف تازروالت اللي خلات المنطقة مستقلة وشادا ف بزاف ديال التجارة د الدهب ف الصحرا. كانو تايبيعو حتا السكر ل التجار من لبرتغال و هولاندا و النݣليز.

كانت أݣادير فديك الوقيتا واحد المركز كبير ديال التجارة مع الخارج.

## السكّان
الأغلبية د الناس ديال سوس من لأمازيغ و تايهضرو بزاف ب الشلحة (تاشلحيت). الناس ديال سوس تايتسماو ف لمغريب ب السوسيين ولا السواسة.

بزاف ديال السواسة كايسكنو حدا المدينة ديال أݣادير و للي كاتعتابر العاصمة ديال سوس. كاينين مدون وحداخرين كبار ف سوس بحال تارودانت، تيزنيت، إينزݣان، أيت ملول و الدشيرة.

كتب لمختار سوسي على الناس للي سكنو ف سوس من لعرب اللي جاو من الشرق و كيفاش عاشو مع سواسة.

## الطبيعة
بديل=|تصغير|الطبيعة ديال سوس و الشجار ديال أرݣان.
لمنطقة ديال سوس معروفة ب الطبيعة ديالها. فيها البحر و الجبال و الخضورية و الوديان. المنطقة معروفة ب الغابات ديال أرݣان و لفلاحة و حتى زعفران.

## سواسا معروفين
* محمد لمختار سوسي
* عبد العزيز أخنوش

## شوف حتا

* الشلحة
* أݣادير
* أرݣان

## مصادر

تصنيف:جهة سوس ماسة
تصنيف:جغرافيا د لمغريب
تصنيف:جهة ݣلميم واد نون
تصنيف:مقالات فيها مصدر و 3000 بايت
تصنيف:جيهات لمغريب
مطار بوعرفة الداخلي

**مطار بوعرفة الداخلي** (IATA:**UAR** ،ICAO:**GMFB**) هو مطار كاين فمدينة بوعرفة لمغريبية وكايسيرڤي جهة الشرق. كيبعد لمطار على الصونطرڤيل ديال بوعرفة بـ2.7 كيلوميتر، وقريب من الطريق لوطنية 4 والطريق لوطنية 17. كيتعتابر هاد لمطار فلمغريب مطار داخيلي، وكايقدر يهز 100.000 مسافر فلعام.

## التجهيزات
120px|تصغير|يسار|لمطار ديال بوعرفة من الداخل
كاينين جوج رحلات فالصيمانة كايمشيو من بوعرفة لكازا بخط جوي كاتشغلو لخطوط لملكية لمغريبية بطيارات إقليمية من نوع ATR 72.

## لإحصائيات
لحركة دلمسافرين فمطار بوعرفة، بحساب لإحصائيات ديال لمكتب لوطني دلمطارات:

## مصادر

تصنيف:مطارات لمغريب
تصنيف:جهة الشرق
تصنيف:مقالات فيها مصدر و 3000 بايت
فرانكلين روزڤيلت

**فرانكلين ديلانو روزڤيلت** (ب لينݣليزية: Franklin Delano Roosevelt) (تولد ف نيو يورك ف 30 يناير 1882 - مات ف وورم سپرينݣس ف 12 أبريل 1945) كان سياسي ميريكاني، و كان هو الرئيس رقم 32 ديال لميريكان من عام 1932 تا مات ف 1945.

روزڤيلت كان تابع للحزب الديموقراطي ديال ميريكان، و عندو الرقم لقياسي ديال رئيس ربح 4 د لمرّات متابعة ف نتيخابات. كان عندو دور مهم بزاف فالنص اللول د لقرن 20، حيت هو اللي قاد لميريكان مورا لأزمة لإقتصادية، و تا ف وقت لحرب لعالمية تانية. فرانكلين روزڤيلت هو من لعائلة ديال طيودور روزڤيلت، اللي كان الرئيس د ميريكان من 1901 ل 1909.

## مصادر

## لمزاود
link=https://commons.wikimedia.org/wiki/Category:Franklin_Delano_Roosevelt?uselang=ary|20x20px تقدر تزيد شوف بزاف د تّصاور و لمعلومات ديال '''''فرانكلين ديلانو روزڤيلت''''' ف ويكيميديا كومنز.


تصنيف:زيادة 1882
تصنيف:وفيات 1945
تصنيف:سياسة
تصنيف:رايس د الولايات المتاحدة د ميريكان
تصنيف:بيوغرافيا د رجال
جبال لأطلس

**جبال لأطلس** (ف لقديم معروفين ب **جبال دّرن**) هي واحد سّنسلة ديال جّبال كاينة ف الشمال لغربي ديال إفريقيا (طولة ديالها جوايه 2000 كيلوميطر)، و كادوز من لمغريب و لجزاير و تونس. أعلا راس جبل ف جبال لأطلس هوّا توبقال لي واصل ل 4165 ميترو فوق من نّيڤو ديال لبحر. هاد الجبال تكوّنو ف لفترة السينوزووية (فترة جيولوجية ديال دابا لي بدات هادي 66 مليون عام).

## مصادر


تصنيف:جبل ف لمغريب
تصنيف:لمغرب لكبير
تصنيف:سلسلة د الجبال ف لمغريب
ناپوليون بوناپارت

**ناپوليون بوناپارت** (ب لفرانساوية: Napoléon Bonaparte) ولا ناپوليون اللّول (ب لفرانساوية: Napoléon Ier)، (تولد ف أجاكسيو ف كورسيكا ف فرانسا نهار 15 غشت 1769 - مات ف لونݣوود ف لمملكة لمتحدة نهار 5 ماي 1821)، سميتو لأصلية ناپليوني دي بوونا پارطي ( ب الطاليانية: Napoleone di Buonaparte)، و اللي كان معروف تا ب "لكورسيكي"، و لا "لكابرال الصّغير" كان قائد عسكري و سياسي فرانساوي أصلو طالياني.

تعرف ناپوليون بوناپارت مورا التورة لفرانساوية حيت كان داخل مع لعسكر و ساند التورة. بقا طالع مع لعسكر ف وقت لجمهورية لفرانساوية اللّولا (ولاّ جينيرال ملّي كانت عندو 24 عام) و قاد بزاف د لحملات عسكرية ربحها كاملة. ف 1798 قاد حملة عسكرية على مصر باش يسدّ الطريق د لهند على بريطانيا، اللي كانت معادية مع فرانسا ديك لوقت. ف 1804 علن على راسو لإمبراطور د فرانسا و سمّا راسو ناپوليون اللّول. ف لوقت اللي حكم فيه وسّع فرانسا بزاف و حتل بزاف د لبلايص و ربح بزاف د لحروب.

ف 1815 تحالفو ضدو بزاف د لبلدان أوروپية و غلبوه ف لمعركة ديال واطيرلو ف بلجيكا. موراها غادي يقبطوه لبريطانيين و ينفيوه للجزيرة د سانت هيلينا فوسط لمحيط لأطلسي. أيبقا تما تا أيموت ف 1821.

## مصادر


تصنيف:بيوغرافيا د رجال
تصنيف:سياسة
تصنيف:زيادة 1769
تصنيف:وفيات 1821
تصنيف:مقالات فيها مصدر و علاين 3000 بايت
روما

**روما**، (ب الطاليانية: Roma) هي لعاصمة ديال الطاليان و أكبر مدينة فيها من ناحية السكان، و وحدا من أكبر لمدون ف أوروپا. كيسكنو فيها تقريبا 2.8 مليون ديال الناس. لمدينة جات ف لغرب ديال وسط الطاليان، ف لمنطقة ديال لاتسيو، و تاطّل على لواد ديال التيبر. روما كاتميّز باللي هي لمدينة لوحيدة ف لعالم، اللي ف لداخل ديالها كاينة بلاد، واللي هي لڤاتيكان. هادشي علاش بزاف د الناس كيسمّيو روما ب لعاصمة ديال جوج بلدان.

روما عندها تاريخ قديم تيوصل ل 28 قرن، و تلقاو فيها آتار اللي ف عمرهم كتر من 700 عام قبل لميلاد. تعرفات روما بزاف حيت كانت هي لأصل و لعاصمة ديال الدولة الرومانية، اللي كانت وحدا من أكبر لإمبراطوريات ف لعالم. ف 1871، ولاّت روما هي لعاصمة ديال لمملكة ديال الطاليان، و ف 1946 ولاّت لعاصمة ديال لجمهورية ديال الطاليان.

عام 2007 كانت روما لمدينة رقم 11 ف أكتر لمدون السياحية ف لعالم، و التالتة ف لإتحاد لأوروپي. لوسط ديال لمدينة لقديمة داخل ف الليسطة ديال مواقع الترات لعالمي ديال ليونيسكو. روما عندها جوج فراقي كبار د كورة هوما آ إس روما و لاتسيو، و فيها 3 د لمطارات و ميطرو.

## مصادر


تصنيف:مدون د الطاليان
تصنيف:عواصم ديال بلدان
تصنيف:مدون مقدسة
تصنيف:مقالات فيها مصدر و علاين 3000 بايت
لويز ݣلوك

**لويز ݣلوك** (خلاقت ف نيويورك ف 22 أبريل 1943 - توفات ف 13 أكتوبر 2023) شاعرة ميريكانية. ربحات جايزة نوبل د لأدب ف 2020. هي من عائلة يهودية هنݣارية و كبرات ف مدينة نيويورك.

من بعد لمرحلة د الليسي قرات ف لكوليج د سارة لاورنس و ف جامعة كولومبيا، بلا ما تاخد حتا شي شهادة جامعية منهوم.

لأكاديمية السويدية صرحات بلي عطات ل لويز جايزة نوبل على ود "أن الأسلوب الشعري ديالها فيه جمال بسيط اللي كايخلي الوجود الفردي عندو طابع كوني".

لويز هي المرا نمرة 16 اللي كاتربح جايزة نوبل ف التاريخ.

## مصادر

## لمزاود
* link=https://commons.wikimedia.org/wiki/Category:Louise_Glück?uselang=ary|20x20px تقدر تزيد شوف بزاف د تّصاور و لمعلومات ديال '''''لويز ݣلوك''''' ف ويكيميديا كومنز.

تصنيف:زيادة 1943
تصنيف:ناس تزادو ف نيو يورك
تصنيف:شاعرة ميريكانية
تصنيف:كاتبة ميريكانية
تصنيف:ناس ربحو جايزة پوليتزر
تصنيف:ناس ربحو جايزة نوبل د لأدب
تصنيف:بيوغرافيا د نسا
تصنيف:ناس حيين
تصنيف:وفيات 2023
وهران

**وهران**، (بالدارجة د لجزائر: **وهرن** - ب لأمازيغية: **ⵡⴰⵀⵔⴻⵏ**) و اللي معروفة تا ب "لباهية"، هي مدينة جات فالشمال لغربي د الجزائر، و هي تاني أكبر مدينة ف لبلاد مورا لجزائر لعاصمة. وهران تاتطل على لبحر لبيض لمتوسط و تيسكنو فيها تقريبا مليون و نص د الناس.

دازو على وهران بزاف د لحضارات منها لأمازيغية و الرومانية و لعربية و لأتراك لعتمانيين و السبنيول و لفرانساويين. كل وحدا من هاد لحضارات خلات أتر ديالها ف لمدينة، و خلاها تولي مدينة كبيرة و مهمة ف ليقتيصاد ديال لجزائر كتيرشي ب لميناء ديالها.

وهران معروفة بزاف ب لموسيقى، بحال لملحون، اللي كانو عندو بزاف د الشيوخ لوهرانيين، ولاّ الراي، اللي عطا فنانة كبار خلاّو لمدينة تتعرف ف لعالم كامل.

## ناس معروفين تولدو ف وهران
* ييڤ سان لورون
* قائمة بلعوشي
* الشابة الزهوانية
* الشاب خالد
* الشاب حسني
* بغداد بونجاح
* يوسف لبلايلي

## مصادر


تصنيف:مدون د جزاير
تصنيف:تأسيسات د 903
نيو يورك

**نيو يورك** ولاّ **نيويورك** ( ب لينݣليزية:New York) هي أكبر مدينة من ناحية السكان ف لميريكان. جات نيو يورك فالشمال الشرقي ديال لبلاد، و تيسكنو فيها تقريبا 20 مليون د الناس. نيو يورك تاتعتابر لعاصمة التقافية و لقتصادية و لإعلامية ديال لعالم، حيت أكبر لمؤسسات ف لعالم اللي كاينين ف هاد لميادين كاينين فيها. نيو يورك فيها لمقر ديال لأمم لمتحدة و الجوج ديال أكبر بورصات ف لعالم: بورصة نيو يورك و النازداك. كاين كتر من 120 جامعة ف لمدينة و لميطرو ديالها تيخدم 24 ساعة كل نهار، و عليها كاتسمّا "لمدينة اللي ما كاتنعسش".

لأصل ديال نيو يورك بدا ف 1624 ملّي أسسو لمستوطنين لهولانديين مركز تجاري سمّاوه ديك الساعة أمسطردام الجديدة. ف 1664 خداو لينݣليز لمدينة و سمّاوها نيويورك. من 1785 تال 1790، كانت نيو يورك هي لعاصمة ديال ميريكان، قبل ما تولّي لعاصمة هي واشينطون.

تصغير|يسار|300 px|تصويرة ديال نيو يورك

## مصادر


تصنيف:مدون د الولايات المتاحدة د ميريكان
تصنيف:ولايات د الولايات المتاحدة د ميريكان
تصنيف:مقالات فيها مصدر و علاين 3000 بايت
تصنيف:تأسيسات د 1624 ف أمريكا الشمالية
عبد الله ݣنون

**عبد الله بن عبد الصمد ݣنون الحسني**، اللي معروف ب عبد الله ݣنون (تولد ف 16 شتنبر 1908 ف فاس - مات ف 9 يوليوز 1989 ف طنجة) كان فقي و كاتب و مؤرخ و شاعر و أكاديمي و صحافي مغريبي. ݣنون كان أمين عام قديم ديال رابطة علماء لمغريب واحد من الناس اللي ساهمو باش يديرو لقواعد ديال النهضة لأدبية و التقافية و لعلمية ف لمغريب، من النص د لقرن 20 حتا مات.

عبد الله ݣنون معروف باللي كتب "النبوغ المغربي في الأدب العربي"، اللي كان كتاب فيه تلاتة د لأجزاء على لأدب لمغريبي ب لعربية، و اللي منعو لستيعمار لفرانساوي ملّي خرج.

خدا عبد الله ݣنون بزاف د لمناصب لغوية و تعليمية و إسلامية ف بزاف د لبلايص ف لعالم بحال الرباط و لقاهرة و دمشق و بغداد و عمّان.

## مصادر

## لمزاود
* link=https://commons.wikimedia.org/wiki/Category:Abdallah_Guennoun?uselang=ary|20x20px تقدر تزيد شوف بزاف د تّصاور و لمعلومات ديال '''''عبد الله ݣنون''''' ف ويكيميديا كومنز.

تصنيف:بيوغرافيا د رجال
تصنيف:توارخي مغريبي
تصنيف:كتاتبيا مغاربا د لقرن 20
تصنيف:زيادة 1908
تصنيف:وفيات 1989
تصنيف:سياسي مغريبي
تصنيف:شاعير مغريبي
تصنيف:أكاديميين مغاربا
تصنيف:ناس تزادو ف فاس
تصنيف:ناس توفاو ف طانجا
تصنيف:ناس د فاس
تصنيف:مقالات فيها مصدر و 3000 بايت
تصنيف:توارخيا مغاربا د لقرن 20
جيهة (مستوى إداري)

ل**جيهة** هي سمية كاينة فلمجال ديال السياسة وليدارة وليقتيصاد معروف باللي هو طرف من التراب اللي فيه مميزات طبيعية وبشرية ديالو كاتخليه كايبان على لجيهات اللي مجاورين ليه أولا فلمجموعة اللي تابع ليها. لجيهة فلمفهوم ديالها اللي معروف كاتعني لمينطقة أولا الناحية. لكلمة ديال لجيهة تقدر تعني بلاد أولا ݣروب ديال لبلدان أولا قارة أولا طرف من قارة، أما فالناحية ديال لعملية: الجهة كايجي معاها شي صفات كايميزوها بحال إما تكون بحرية أولا صيناعية أولا حضرية أولا قتيصادية.

## تصنيف لجيهات
### لجيهة الطبيعية
[150px|تصغير|يسار|لجيهات ديال [فينلاندا]]
هي طرف ديال لرض (صغير أولا كبير) اللي الضواهير ديالو الطبيعية مشابكة فما بينها، الشي اللي كايعطي واحد لجغرافيّة اللي طبيعيا واحدة وكاينة بوحدها ما كاتشابه معاها حتى شي بلاصة خرة، وعندها التضاريس ديالها ولموناخ ديالها ولحاياة لبرية فيها. الجبولة متالا كاتحدد كيفاش غايكون لموناخ والشجر والزرع فيها ونوع لحياوانات اللي يقدرو يعيشو تما، ومن تما كايجي التشكيل ديال كيفاش الناس ديال ديك لجيهة غادي يعيشو.

### لجيهة لحضرية
هي جيهة فيها بزاف ديال ليپول أولا لأقطاب (مدون أولا مراكز) اللي مترابطة بيناتها ودايرة التواصول وفيها مراكيز ديال لينتاج والتوزيع.

### نوع لجيهات
كاتختالف لجيهات على حساب لماعايير وليختيارات اللي حاطّاهوم الدولة، والاكين ممكين نفرقو بين جوج مرارك على حساب الناشاط اللي هاد لجيهات كايديروه، واللي هوما:

#### لجيهة السياسية
[150px|تصغير|يسار|لجيهات ديال [فرانسا من لبدية ديال 2016.]]
هاد النوع ديال لجيهات كايجمع بزاف دلمناطيق اللي متقاربين وعندهوم سياسات وقتيصاد مشارك فواحد التقسيم ليداري، وكاتعني التحكوم ديال واحد لݣروپ دلباشار متقاربين كايستاغلو لمواريد ديال لرض اللي حاكمينها. وهي كاتكون فاش كايتصاوب سيستيم ديال ليدارة عندو صلاحيات ديال النموداج دالدولة، حيتاش عندو سلطة كاتشبه داكشي اللي عند الدولة بحال السلطة التشريعية ولقضائية كيما دارت الدانمارك وفرانسا اللي عطاو لجماعات واحد ليستيقلالية فالتسيير ديال ديك لارض تقريبا فكولشي.

#### لجيهة لوضيفية
[100x170px|تصغير|يمين|لجيهات (محافضات) ديال [السويد.]]
يمكن لينا نهضرو على هاد النوع ديال لجيهات فاش كاتعطيهوم الدولة باش إيديرو شي حوايج على قبالت يقادو التنمية ديال ليقتيصاد ولمجتماع محليا ووطنيا بلا ما يوصلو لجيهات هادو للنيڤو ديال لجيهة السياسية، كيما كاين فلمملكة لمتحدة والسويد اللي دارو جيهات قتيصادية اللي حقيقية باش إيعاونو فالتفعيل ديال ليقتيصاد لماحلّي ديالهوم.

## لجيهة فلمغريب
150px|تصغير|يسار|لخاريطة ديال جيهات لمغريب

لجيهة فلمغريب عرفات واحد التطور اللي كبير حيتاش تقسمات لبلاد إيداريا ل40 إقليم و9 دلعمالات و2 دلولايات ؤولا التقسيم ديال وزارة الداخلية وهادشي ف1989. من موراها ف1990 وصلات التقسيمات ل16 جيهة و45 إقليم و26 عمالة و10 دلولايات. ومن مورا هاد التقسيم بان مفهوم جديد اللي هو "لجيهة ليقتيصادية" اللي كاتمتل السلطة ديال لمركز واللي حطات فبالها فاش كانت كاتقسم لبلاد لحقائيق ديال ليقتيصاد ولبشر. ف2015 تدار تقسيم جديد اللي نقص عدد لجيهات من 16 ل12. هاد لجيهات هوما: جهة الداخلة وادي الذهب، جهة الدار البيضاء سطات، جهة الرباط سلا القنيطرة، جهة الشرق، جهة العيون الساقية الحمراء، جهة بني ملال خنيفرة، جهة درعة تافيلالت، جهة سوس ماسة، جهة طنجة تطوان الحسيمة، جهة فاس مكناس، جهة مراكش آسفي وجهة ݣلميم واد نون.

## مصادر

تصنيف:إدارة ترابية
تصنيف:جغرافيا
تصنيف:مقالات فيها مصدر و 3000 بايت
تصنيف:تقسيم إداري
تصنيف:إدارة إقليمية
تصنيف:نواع التقسيمات لإدارية
تصنيف:نواع د التقسيمات الجغرافية
قايد

تصغير|جماعة ديال لعلّاما و لقايد ديالهم
ل**قايد**، ف لمغريب، هي رتبة إدارية ف سّلطة تّرابية. لقايد كايكون كايمتل سّلطة تّنفيذية ف لمجال ديال لخدمة ديالو و كاتكون عندو سّلطة باش يراقب و يحضي لخدمة ديال لمجالس لجماعية لمنتخبة.

رّتبة ديال لقايد قبل لستيقلال د لمغريب كان عندها معنى آخور : كان هو لّي كايمتل سّلطان ف مناطق كبيرة ول شي قبايل محددة. كانت رتبة عسكرية كتر منها إدارية و كان كايقوم تا ب دّور ديال جمع ضّرائب.

## مصادر

تصنيف:لمغريب
تصنيف:سميات عربية ديال دكر
تصنيف:سميات ديال دكر
عمالة (مستوى إداري)

**لعمالة** ولا ل**عامالة** (بالنݣليزية: Prefecture من اللاتينية: Praefectura *بريفيكتورا*) هي إيدارة قضائية ولا تقسيم ف بزاف ديال لبلدان ولا حتى مابين بعض لكنائيس ف لعالام. ف لعصور لقديمة عند الرومان لعمالة هي منطقة كايحكمها بريفيكتوس (باللاتينية: praefectus).

## ف لمغريب
لعمالة ف لمغريب هي طرف ديال لرض كاين غير ف لمدون وكايترأسها عامل. لجيهة مقادّة ف لمستوى مع لإقليم و كولهوم كاينتاميو ل تقسيم التاني ديال لبلاد. لجيهة هي اللي كاتمتل لمستوى اللول (لفوقاني). لمهيمّة ديال هاد لعمالة هي أنها تنوض ب تنمية ليجتيماعية و ليقتيصادية و خاصة ف لمناطيق ديال لبادية اللي دايرين ب لمدينة، زيادة على لمدينة براسها، و خاصها تهز و تساهم ف لمعاونة عند لجماعات الترابية بيناتهوم. لعمالة كاتخدم على أنها توفر التجهيزات خصوصا ل لعالم ديال لقرية و تحارب التهميش و ف نفس لوقت كاتراعي الستراتيجيات و لخوطاط ديال الدولة. ليختيصاصات الداتية ديال لجماعة هي أنها كاتدير الطرونسپور ل دراري و دريات د لمدراسة ف لبلاد و كاتصاوب الطرقان ليهوم، و كاتنمي الصحة و السكنى و التعليم و لأمن و التقافة و الرياضة. من 2009 ولاّ ف لمغريب 13 عمالة. هاد لعمالات هوما: عمالة أݣادير إداوتنان، عمالة إينزݣان آيت ملول، عمالة مراكش، عمالة الدار البيضا، عمالة لمحمدية، عمالة الرباط، عمالة سلا، عمالة الصخيرات تمارة، عمالة فاس، عمالة مكناس، عمالة وجدة أنݣاد، عمالة طنجة أصيلة وعمالة لمضيق لفنيدق.

## ف لعالام
### لبرازيل
ف لبريزيل لعمالة (بلبرتغالية: prefeitura) هي إدارة كاتنوب على لحوكومة ف التنفيد ديال لقرارات ف لبلديّات. لمصطلح ديال لعمالة ف لبرازيل كايعني حتى لبيرو ديال لعمدة.

### فرانصا
ف فرانسا لعمالة (بلفرانساوية: préfecture) هي لعاصيمة ديال لإقليم (بلفرانساوية: département). لبلاد فيها 101 إقليم، هادشي كايعني أنه كاين 101 عمالة. لعمالة ديال لجيهة ف فرانسا هي لمدينة اللي هي عاصيمة ديال لجيهة. هادي كاتكون لمدينة اللي كايسكن فيها لمحافض، اللي هو لممتيل ديال لحوكومة ف لجيهة.

### منݣوليا
لعمالات ف مونݣوليا تدارو ف لحوكم ديال سلالة كينݣ وهوما التقسبم اللول ديال لبلاد وكاين منهوم 21، و هاد لعمالات كايتسماو أيماݣ (بلمنݣولية: аймаг).

## مصادر


تصنيف:إدارة ترابية
تصنيف:مقالات فيها مصدر و 3000 بايت
تصنيف:نواع التقسيمات لإدارية
جايزة نوبل د لأداب

[تصغير|لمتحف د جايزة نوبل - [سطوكهولم، السويد.]]
**جايزة نوبل د لأداب** (ب السويدية: *Nobelpriset i litteratur*) هي جايزة كاتّعطا كل عام، من 1901، ل لأدباء و الكتاب اللي نفعو البشرية ب الأعمال الأدبية ديالهوم. الجايزة كاتعطيها الأكاديمية السويدية، و القيمة ديالها واصلة اليوم ل 10 د لمليون كرونة سويدية (مليون أورو).

هي أكبر و أهم جايزة أدبية ف العالم و كايحدد الرابح بيها لجنة نوبل، اللي كاتشكلها الأكاديمية السويدية من الأعضاء ديالها و كاتزيد عليهوم متخصصين أخرين من منظمات و جمعيات أدبية عالمية.

الجايزة ماكاتعطاش غير ل الأدباء، بحال الروائيين و الشعراء: سبقليها تمنحات ل فلاسفة بحال ألبير كامي، أونري بيرݣسون و بيرتراند راسل. تعطات حتّا ل سياسي بحال وينستون تشورشيل و ل مغني-مؤلف موسيقي بحال بوب ديلان.

## مصادر


تصنيف:جايزة نوبل
تصنيف:لأداب
تصنيف:تأسيسات د 1901 ف السويد
حمادي التونسي

**حمّادي التونسي** (خلاق ف الرباط ف 1934 - توفا ف الرباط ف 11 أكتوبر 2020) ممتل ؤ كاتب مسراحي و زجّال مغريبي.

بدات المسيرة الفنية ديالو ف 1954، فاش كان دخل ف الفرقة المسرحية د الإذاعة و التلفزة المغربية. حمادي التونسي دخل من بعد ف بزاف د الفرق المسرحية الوطنية بحال فرقة المعمورة اللي كانت من اللرواد د المسرح ف المغرب و الفرقة د المسرح الوطني محمد الخامس اللي نشط فيها مع جيل من الممتلين المسرحيين لمغاربة لكبار بحال محمد الجم، عزيز موهوب و مليكة العمري. قدّم أول عمل مسراحي ديالو ب عنوان "ثمن الحرية"، ف 1957.

حمادي التونسي كان زجّال كبير و كتب الكلمات د 152 أغنية مغربية ل فنانين بحال عبد الوهاب الدكالي و عبد الهادي بلخياط. لأعمال ديالو تجمعو ف كتاب "حمادي التونسي: ديوان الأغاني"، لي صدر ف 2021.

## مصادر

تصنيف:مومتيل مسراحي مغريبي
تصنيف:زجّال مغريبي
تصنيف:بيوغرافيا د رجال
تصنيف:زيادة 1934
تصنيف:وفيات 2020
تصنيف:ناس تزادو ف الرباط
تصنيف:ناس توفاو ف الرباط
تصنيف:مقالات فيها مصدر و علاين 3000 بايت
لجمهورية لعربية لمتحدة

**لجمهورية لعربية لمتحدة** كانت دولة تكونات بين 1958 و1961 من بعد ما تّاحدو مصر و سوريا، وكانت دخلات معاهوم تا اليمن ل واحد المدة قصيرة. هاد الاتحاد كان سالا ف 1961 من بعد ما وقع انقلاب ف سوريا. مصر بقات محافضة على هاد السمية تال 1971، العام اللي ولات فيه سميتها الرسمية "جمهورية مصر العربية".

هاد الدولة كان القرار ديال التأسيس ديالها داروه الرئيس لمصري جمال عبد الناصر و الرئيس السوري شكري القوتلي. كانت العاصمة ديالها هي القاهرة، العاصمة د مصر. ف 1960 تحول الاتحاد ل بحال استعمار د مصر ل سوريا بحيت تّلغاو الوزارات ف سوريا و البرلمان و تحولات السلطات التنفيذية و التشريعية كاملة ل القاهرة.
## مصادر


تصنيف:بلدان ما بقاتش
تصنيف:قومية عربية
تصنيف:لجامعة د الدول لعربية
تصنيف:عوام 1950 ف مصر
تصنيف:عوام 1950 ف فلسطين
تصنيف:عوام 1950 ف سوريا
تصنيف:عوام 1960 ف مصر
تصنيف:عوام 1960 ف فلسطين
تصنيف:عوام 1960 ف سوريا
تصنيف:عوام 1970 ف مصر
تصنيف:لقرن 20 ف مصر
تصنيف:لقرن 20 ف فلسطين
تصنيف:لقرن 20 ف سوريا
تصنيف:تأسيسات د 1958 ف إفريقيا
تصنيف:تأسيسات د 1958 ف أسيا
جامع لحسن التاني

**جامع الحسن التاني** هو جامع و معلمة دينية و تقافية كاين ف مدينة الدار البيضا ف المغرب. الجّامع تبنا بين 1986 و 1993 و تكلّف لبني ديالو 3.8 مليار درهم.

الجّامع كان مشروع ديال الملك الحسن التاني اللي كان دعا ل اكتتاب باش يتجمعو لفلوس د لبني ديالو. كان تكلف ب المشروع المهندس المعماري لفرانساوي ميشال پانسو و قامت ب التنفيذ د لبني شركة بويݣ لفرانساوية.

الجّامع مبني، ف النص د المساحة ديالو، فوق لبحر، و الصّمعة ديالو الطول ديالها 210 ميترو و يمكن يستقبل أكتر من 100 ألف مصلي.

المركّب د جامع الحسن التاني فيه مدرسة قرآنية، مكتبة، متحف و مدرسة د الصّنعة التقليدية ف لبني.

## مصادر

تصنيف:جامع ف لمغريب
تصنيف:جهة الدار البيضاء سطات
ميشال پانسو

**ميشال پانسو**، تولد ف 8 فبراير 1926 ف موريز ؤ مات ف 15 شتنبر 1999 ف باريز، كان موهنديس فرانصاوي.

تشهر بلي صاوب أكبر صمعة ف لعالام (ف ديك لوقيتة)، ف جامع لحسن التاني ف الدار البيضا (لمغريب).

## حياتو
[تصغير|يسار|275px|لجناح د لمغريب ف لمعريض د سيڤيا ([سپانيا|صبانيا) ف 1992.]]
تخرج ميشال پانسو من لمدراسة لوطنية لعليا د لفنون لجميلة د باريز ف 1956، ؤ خدم موراها ف بزاف د لمشاريع د لعاصيمة لفرانصاوية، خصوصا ف نواحي د شونزيليزي.

تشهر پانسو بلي راه هو لمهنديس د لماليك لحسن تاني، لي كان تلاقاه ف سبعينات ؤ من تما ؤ هو كيخدم علا مشاريع ف لمغريب؛ بحال لقصر لملكي د أݣادير، جاميعة لأخوين د إفران، لمدينة د سلا جديدة و زيد عليها جامع لحسن تاني.

ف لخر د حياتو، صاوب پانسو لجناح د لمغريب ف لمعريض د سيڤيا (صبانيا) ف 1992، ؤ جاتو من بعد غضبة ملكية ؤ عاش مأزم حتا توفا نهار 15 شتنبر 1999 ف باريز

## مصادر

تصنيف:زيادة 1926
تصنيف:وفيات 1999
تصنيف:ناس توفاو ف باريز
تصنيف:بيوغرافيا د رجال
تصنيف:مقالات فيها مصدر و علاين 3000 بايت
محمد الرباع

**محمد الرباع**، تولد ف 8 مارس 1941 ف برشيد ؤ مات ف 17 ماي 2022 ف مارسن، كان سياسي هولاندي أصلو مغريبي. الرباع كان هو اول مغريبي دخل للبرلمان ديال هولاندا، و داكشي ف 1994 ملّي طلع للبرلمان مع لحزب ديال لخوضر.

تولد محمد الرباع ف 1941 ف برشيد و كبر فيها. قرا قرايتو كلها ف لمغريب، تال لعام ديال 1966 اللي كان تيقرا فيه لفلسفة ف لجامعة، و هرب ل هولاندا باش ما يدخلش للحبس ف وقت سنوات الرصاص. ف هولاندا دخل للعالم ديال النضال و ولاّ كيدافع على لأوضاع د لمهاجرين، تا ولاّ لمدير ديال لمركز لهولاندي د لأجانب من 1983 ل 1994. الرباع معروف باللي كيناضل ف بزاف د لقضايا بحال القضية الفلسطينية و لملفات د لعنصرية و لحروب د لإستعمار، و ساند تا لحركة د 20 فبراير ف لمغريب.

## مصادر

تصنيف:زيادة 1941
تصنيف:ناس تزادو ف برشيد
تصنيف:وفيات 2022
تصنيف:سياسيين هولانديين من أصل مغريبي
تصنيف:بيوغرافيا د رجال
تصنيف:ناس د برشيد
تصنيف:مقالات فيها مصدر و 3000 بايت
خديجة أسد

**خديجة أسد**، تولدات ف 1952 ف دارلبيضا ؤ توفات ف 25 يناير 2023 ف نفس لمدينة، هي مومتيلة مغريبية.

شاركات معا راجلها لمومتيل عزيز سعد الله ف بزاف د لأفلام ؤ لمسلسلات. كيتعتابر مسلسل لالة فاطمة من أنجح لأعمال لي شاركات فيهم، ؤ حتا فيلم نامبر وان ف 2009، ب زيادة على دور لبطولة معا راجلها ف مسلسل ماشي بحالهم ف 2018. بين 2009 و 2014 شاركات ف تقديم د برنامج لالة لعروسة.

توفات ف 25 يناير 2023 ف لعمر د سبعين عام بسباب مرض لكونصير.

## مصادر

تصنيف:زيادة 1952
تصنيف:وفيات 2023
تصنيف:مومتيلات د تلفازة مغريبيات
تصنيف:ناس تزادو ف الدار البيضا
تصنيف:ناس توفاو ف الدار البيضا
تصنيف:زيادة ف لقرن 20
تصنيف:ناس د الدار البيضا
عزيز سعد الله

**عزيز سعد الله**، (تزاد فـ1950 فـالدار البيضاء) وتوفّى فـ13 أكتوبر 2020 فـبوسكورة، كان ممتيل و مؤلّيف مغريبي. ومخرج مغريبي من أبرز رموز المسرح والتلفزيون المغربي خلال العقود الأخيرة. اشتهر بالثنائي الفني اللي دارو مع زوجتو خديجة أسد، واللي قدّم من خلالو أعمال ناجحة بزاف دخلات قلوب المغاربة.

## حياتو
كبر **عزيز سعد الله** فمدينة الدار البيضاء، وبدى مسيرتو الفنية فسبعينات القرن الماضي، كيتعاون مع مجموعة من الفنانين الكبار. من بعد أسّس الفرقة المسرحية ديالو اللي حملات بصمتو الخاصة فالعروض المسرحية الساخرة والاجتماعية.

قدّم سعد الله أعمال ناجحة فالمسرح، السينما، والتلفزة، وعُرف بأسلوبو الساخر والذكي فمعالجة القضايا الاجتماعية والسياسية، وكان من الفنانين اللي جمعو بين الإبداع والفكر، بحيث كانت أعمالو كتحمل رسائل قوية للمجتمع المغربي.

خلال المسيرة ديالو، شارك ف عدد كبير ديال المهرجانات داخل و برّا د المغرب، و قدم عروض فبلدان عربية وأوروبية، و حتى فـ أمريكا وكندا. خدا جائزة **أحسن ممثل** فـمهرجان مونريال الدولي فـ كندا، و حتى فـ مهرجان باستيا فـ فرنسا، تقديراً للمجهود ديالو الكبير ف الفن المغربي.

فـ الثمانينات، أسس **فرقة الثمانين** مع مراتو خديجة أسد، اللي دازت منها مسرحيات ناجحة بزاف. كان معروف حتى ب التواضع ديالو و قربو من الجمهور، و ب كونو فنان كيخدم الفن على ود الرسالة ماشي الشهرة.

توفّى **عزيز سعد الله** فـ 13 أكتوبر 2020 فـ بوسكورة بعد معاناة قصيرة مع المرض، و كان عندو 70 عام. خَلّى وراه رصيد كبير من الأعمال اللي بقات ف ذاكرة المغاربة.

دار هاد لممتيل بزاف ديال لأعمال الناجحين ف لمسرح ؤ السينيما و التيليڤيزيون. خدا جائزة أحسن ممتيل ف لمهراجان ديال مونريال فكانادا و مهرجان باستيا ف فرانسا. قدم لمسرحيات ديالو ف لعالم لعربي و أوروپا و ميريكان و كانادا، و أسس لفرقة ديال التمانين مع مراتو لممتيلة خديجة أسد اللي كاتشارك معاه ف لأغلبية ديال داكشي اللي كايدير.

مات هاد لفنان فكازا نهار 13 أكتوبر 2020 وهو عندو 70 عام.

## الأسلوب الفني
تميز سعد الله ب أسلوب فني ساخر، كيعتامد على لكوميديا الهادفة اللي كتقرب الواقع المغربي للمشاهد ب طريقة بسيطة ومضحكة ولكن عميقة ف المعنى. كانت المواضيع اللي كيتناولها كتهم الأسرة، الفقر، الزواج، الإدارة، و التناقضات الاجتماعية. كما كان عندو حضور قوي على الخشبة و قدرة على الإرتجال، الشي اللي خلا أعمالو تلقى نجاح جماهيري كبير. تعرف حتى ب كونو من الفنانين اللي ساهمو ف نهضة المسرح المغربي لعصري.

## لأعمال ديالو

### المسرحيات

* سعدك يا مسعود
* النخوة على الخوا
* خلي بالك من مدام
* برق ما تقشع
* كوسطة يا وطن

### الأفلام السينمائية

* ساعي البريد
* عرس الآخرين
* بيضاوة
* الطبيب في كندا
* نامبر وان
* الزواج الثاني
* زمن الإرهاب

### المسلسلات التلفزيونية

* تلفزيون ثلاثة
* كاريكاتير
* صور ضاحكة
* مواقف
* لالة فاطمة (ثلاث مواسم)
* بنت بلادي
* دور بيها يا الشيباني
* ماشي بحالهم

## الجدول الزمني والإنجازات

## الوفاة
توفّى **عزيز سعد الله** فـبوسكورة نهار 13 أكتوبر 2020 بعد مسيرة فنية غنية امتدت لحوالي خمسين عام، وخلف حزن كبير فالأوساط الفنية والجماهيرية. تم تشييع جثمانو فمقبرة الرحمة بحضور عدد كبير من الفنانين والمحبين.

## مصادر

تصنيف:بيوغرافيا د رجال
تصنيف:مومتيلين د لأفلام مغاربا
تصنيف:مومتيل مسراحي مغريبي
تصنيف:مومتيلين د تلفازة مغاربا
تصنيف:زيادة 1950
تصنيف:وفيات 2020
تصنيف:ناس تزادو ف الدار البيضا
تصنيف:ناس توفاو ف بوسكورة
تصنيف:مقالات فيها مصدر و 3000 بايت
لالة فاطمة

مسلسل **لالة فاطمة** هو مسلسال مغريبي كوميدي درامي و جتيماعي فيه تلاتة دلمواسيم كاتعاود لقصة ديال فاميلة مغريبية (فاميلة بنزيزي) بلماشاكيل ولأفراح و لأحزان ديالها.

## لقصة

بدات "لالة فاطمة" كاتصاوب لحلوة ديال الدار وكاتبيعها للمعارف ديالها وشوية بشوية كبرو الطموحات ديال هاد لمرة، وكبر حتى لمشروع ديالها، ؤولات كاتبيع لحلوة اللي كاتصاوب للعراسات ولحفلات لكبار. وحيتاش لالة فاطمة كان خاصها شي محل فاش تبين لحلاوي اللي كاتصاوب، ردّات لمحل ديال لكاسيطات اللي كان خدّام فيه "جبّور" لپاتيسري مقابلها "الجنجلان". من بعد ولّات عند فاميلة بنزيزي جارة جديدة هي "لالة نادية" اللي كانت ديما ممّحناهوم بلماشاكيل ديالها والصيفات ديالها اللي ماشي جتيماعيين. حتى واحد ماكان كيحمل هاديك السيدة وواخّا هكاك ديما داخلة خارجة من دارهوم.

## لأدوار

## مصادر

تصنيف:مسلسل د التلفازة مغريبي
مشهد ف الجردة د راوندهاي

تصغير|مشهد د لفيلم
**مشهد ف الجردة د راوندهاي** (ب النݣليزية: Roundhay Garden Scene) هو أول محاولة د عرض فيلم سينيمائي ف التاريخ، و اللي كان دارها المخترع لفرانساوي لوي لوپرانس ف 1888 ف ليدز ف بريطانيا.

هاد الفيلم البدائي كانت المدة ديالو يالّاه 2 ثواني و كان دارو ب تقنية لكرونوفوطوݣرافي Chronophotographie، اللي كاتدوز بزاف ديال التصاور ب الزّربة ب شكل كايخليها تبان بحال فيلم مصوّر.

المؤرخين د السينيما كايعتابروه أول عرض سينيمائي ف التاريخ، واخّا ف الحقيقة لوپرانس ما كانتش صدقاتليه التجربة ف 1888 و بقا الفيلم تال 1930 عاد قدر يتشاف ب الاستعمال د الماكينة د البانتيتر (Banc-titre) اللي كاتخدّم ف الرسوم المتحرّكة. حتا العنوان دالفيلم كان تحطّ ف 1930 حيت لوپرانس ما كان كتب حتا شي سمية فوق الفيلم ديالو.

## مصادر

تصنيف:تاريخ السينيما
تصنيف:فيلم بريطاني
تصنيف:فيلم فرانصاوي
تصنيف:فيلم كحل و بيض
تصنيف:أفلام د 1888
التشرميل

**التشرميل** هي واحد ضاهْرة جتماعية نتاشرات ف لعقد جّاوج د لألفينات (جوايه ديك 2014) و صحابها كايتسماو *مشرملين*. هاد الضاهْرة دارت واحد لخلعة كبيرة بين لمغاربا حيتاش كاتهدد لامان ديالهوم. عدد كبير د لمدون لمغريبية تأترو ب هاد ضّاهرة، منهوم كازا، رّباط، طانجا، فاس، مراكش، ؤ لحسيمة.

## لأصل د سّمية
كلمة "تشرميل" جات من صّوص د شّرمولة لي كاتّستعمل ف طّياب لمغريبي.

## لأسباب ؤ ضّروف
لمشرملين كيكونو عادتن دراري ف لعمر د لمراهقة ؤلا شّباب، لي خارجين من لقراية ؤ ماعندهومش خدمة. علا حساب لبانكة دّولية نّص د شّباب ف لمغريب كانو ف هاد لوضعية ف 2015.
لمشرملين غالبا كايكونو جايين من فاميلات مكحطة و من دروبا شعبيين، كايلبسو شي سورفيطة (غالبا ماركا د لاكوسط) و شي سبرديلة إيرماكس و كايديرو شي حسانات ماشي عادية. زيد عليها بلي كايتمزكو لمزيكة ديال الراي و سيرتو ل"واي واي" اللي عندها شطحة خاصة بيها و اللي كاتميز هاد لماركة د ناس. ويلّا كان لمشرمل عندو شي شوية د لفلوس كايشري شي موطور ؤلا كايربي واحد لكلب و غالبا ماكايكون واحد لمالينوا و لا واحد لبيرجي، هادشي وزيد عليه كايبقاو يعمرو قدام لكوليجات ؤ الليسيات. التشرميل غالبا ماكايربطوه بلݣريساج و الضريب و التخدام دالتبويقة بحال لحشيش و لقرقوبي و ليكسطة و لمعجون. لهواية ديال هاد لمشرمل هيا يبقا يورّي ف لمواقع د تاجماعت سيوفا ؤ لغنايم اللي ربحها من الشفرة.

## لإجراءَات ديال لمخرن
ف 7 أبريل 2014، لماليك محمد سّادس عطا لأوامر باش تنفد حملة بوليسية كبيرة ضد هاد ضّاهيرة، لي نتجات عليها بزاف د تّوقيفات.

## مصادر

تصنيف:لجاريمة ف لمغريب
تصنيف:مصطلحات ؤ تعبيرات ب داريجة
تصنيف:مقالات فيها مصدر و 3000 بايت
أملو

تصغير|200بك|طاحونة ديال أملو
**أملو** (بتشلحيت: ⴰⵎⵍⵓ) هو واحد لعصيدة جارية مخلّطة فيها زيت أرݣان مع اللوز ولّا لكاوكاو، و يقدر يتخلّط تا مع لعسل ولاّ السكّار. لأصل ديال أملو هو لمنطقة ديال سوس، ولكن دابا ولاّ معروف ف لمغريب كامل.

أملو تيتكال غالبا ف لفطور مع أتاي و لخبز، حيت تيعطي الجّهد للنهار كامل من بعد. تيصلاح أملو للناس اللي رقاق و باغين يزيدو ف لوزن ديالهم.

## مصادر

تصنيف:كوزينة د لمغريب
تصنيف:تقافة أمازيغية
تصنيف:مقالات فيها مصدر و علاين 3000 بايت
مسلسل اليمين

**ليامين**، ولا **لقسم**، ولا **لوعد** (ب توركية: Yemin) هو مسلسل تركي.

ف يونيو 2020، بدا لمسلسل كيدوز ف لمغريب ف لقناة د دوزيم. ف رمضان 2021، هاد لمسلسل تكلاصا هو تالت من حيت نيسبة د لفراجة ب كتر من سبعة د لمليون واحد ف نهار.

## شخصيات
* أمير
* ريحان
* جيمري
* كاڤيدان
* حكمت
* سونا
* سهيلة
* كمال

## مصادر

تصنيف:مسلسل د التلفازة تركي
تصنيف:مقالات فيها مصدر و علاين 3000 بايت
بوبكر لجامعي

**بوبكر لجامعي** (تولد ف الرباط ف 1968) هو صحافي وخبير بنكي مغريبي. لجامعي كان هو لمدير د النشر د الصحيفة لأسبوعية (ب لعربية - بقات من 1998 ل 2000) و لوجورنال إبدومادير (بلفرانساوية - بدات ف 1997 و سدّات ف 29 يناير 2010). ف 2003 ربح بوبكر لجامعي لجائزة الدولية د حرية الصحافة اللي كاتعطيها لجنة حماية الصحافيين اللي كاين لمقر ديالها ف نيو يورك.

بوبكر لجامعي تعرف ف عام 2000 حيت هو الصحافي لوحيد ف لمغريب اللي دار لقاء مع الرئيس د لپوليزاريو ديال ديك لوقيتة، عبد لعزيز لمراكشي.

بوبكر لجامعي ساكن من 2014 ف لجنوب د فرانسا، و خدام پروفيسور ف لجامعة د إيكس أون پروڤونس.

## مصادر

تصنيف:بيوغرافيا د رجال
تصنيف:صحافي مغريبي
تصنيف:زيادة 1968
تصنيف:ناس حيين
تصنيف:ناس تزادو ف الرباط
تصنيف:مقالات فيها مصدر و علاين 3000 بايت
تصنيف:ناشطين مغاربا
تصنيف:مغاربا د لقرن 20
تصنيف:مغاربا د لقرن 21
عمالة مراكش

**عمالة مراكش** (بلأمازيغية: ⵜⴰⵎⵖⵓⵔⵜ ⵏ ⵎⵕⵕⴰⴽⵛ، بالنݣليزية: Marrakech Prefecture) هي عمالة من لعمالات التلتاش اللي كاينين فلمغريب من مورا التقسيم اللي تدار ف2015. هاد لعمالة كاينة فوسط جيهة مراكش آسفي ولعاصيمة ديالها هي مراكش. كاينين جماعات حضرية بحال لمشور القصبة وجماعات قروية بحال آيت إيمور وتاسلطانت وحربيل. عدد السكان ديال لعمالة على حساب لإحصاء ديال 2014 هو 1,330,468 مفرقين على 302,137 فاميلة.

## التقسيم والسكان ديال لعمالة

لعمالة ديال مراكش فيها 2 دلجماعات الترابية لحضرية و13 جماعة قروية:

## مصادر

تصنيف:عمالات لمغريب
تصنيف:جهة مراكش آسفي
تصنيف:مقالات فيها مصدر و علاين 3000 بايت
عمالة أݣادير إداوتنان

**عمالة أݣادير إداوتنان** (بلأمازيغية: ⵜⴰⵎⵖⵓⵔⵜ ⵏ ⴰⴳⴰⴷⵉⵔ ⴰⵢⴷⴰ ⵓⵜⴰⵏⴰⵏ، بالنݣليزية: Agadir Ida-Outanane Prefecture) هي عمالة من لعمالات التلتاش اللي كاينين فلمغريب من مورا التقسيم اللي تدار ف2015. هاد لعمالة كاينة فشمال جيهة سوس ماسة ولعاصيمة ديالها هي أݣادير. كاينين جماعات حضرية بحال أݣادير وجماعات قروية بحال إيمسوان وأمسكرود والدرارݣة. لميساحة ديال لعمالة هي 2,297 كم² وعدد السكان ديالها على حساب لإحصاء ديال 2014 هو 600,599 مفرقين على 143,752 فاميلة.

## التقسيم والسكان ديال لعمالة

لعمالة ديال أكادير إيداوتنان فيها جماعة ترابية حضرية وحدة و12 جماعة قروية:

## مصادر


تصنيف:عمالات لمغريب
تصنيف:جهة سوس ماسة
تصنيف:مقالات فيها مصدر و علاين 3000 بايت
عمالة إينزݣان آيت ملول

**عمالة إينزݣان آيت ملول** (بلأمازيغية: ⵜⴰⵎⵖⵓⵔⵜ ⵏ ⵉⵏⵣⴳⴳⴰⵏ ⴰⵢⵜ ⵎⵍⵍⵓⵍ، بالنݣليزية: Inezgane Aït Melloul Prefecture) هي عمالة من لعمالات التلطاش اللي كاينين فلمغريب من مورا التقسيم اللي تدار ف 2015. هاد لعمالة كاينة فشمال غرب جيهة سوس ماسة ولعاصيمة ديالها هي إينزݣان. كاينين جماعات حضرية بحال آيت ملول وجماعات قروية بحال ولاد دحو وتمسية. لميساحة ديال لعمالة هي 297 كم² وعدد السكان ديالها على حساب لإحصاء ديال 2014 هو 541,118 مفرقين على 124,340 فاميلة.

## التقسيم والسكان ديال لعمالة

لعمالة ديال إينزݣان آيت ملول فيها ربعة دلجماعات الترابية لحضرية و2 دلجماعات لقروية:

## مصادر


تصنيف:عمالات لمغريب
تصنيف:جهة سوس ماسة
تصنيف:مقالات فيها مصدر و علاين 3000 بايت
عمالة الدار البيضا

**عمالة الدار البيضا** (بلأمازيغية: ⵜⴰⵎⵖⵓⵔⵜ ⵏ ⴰⵏⴼⴰ، بالنݣليزية: Casablanca Prefecture) هي عمالة من لعمالات التلتاش اللي كاينين فلمغريب من مورا التقسيم اللي تدار ف2015. هاد لعمالة كاينة فشمال جيهة الدار البيضاء سطات ولعاصيمة ديالها هي الدار البيضا. هاد لعمالة مختالفة على اللي كاين فباقي لعمالات دلمغريب، حيتاش فيها 8 ديال عمالات دلمقاطعات وبلدية ديال لقصر. لميساحة ديال لعمالة هي 873 كم² وعدد السكان ديالها على حساب لإحصاء ديال 2014 هو 3,359,818 مفرقين على 819,954 فاميلة.

## التقسيم والسكان ديال لعمالة



## مصادر


تصنيف:عمالات لمغريب
تصنيف:جهة الدار البيضاء سطات
تصنيف:مقالات فيها مصدر و 3000 بايت
عمالة لمحمدية

**عمالة لمحمدية** (بلأمازيغية: ⵜⴰⵎⵖⵓⵔⵜ ⵏ ⵍⵎⵓⵃⵎⵎⴰⴷⵉⵢⴰ، بالنݣليزية: Mohammedia Prefecture) هي عمالة من لعمالات التلتاش اللي كاينين فلمغريب من مورا التقسيم اللي تدار ف2015. هاد لعمالة كاينة فشمال جيهة الدار البيضاء سطات ولعاصيمة ديالها هي لمحمدية. كاينين جماعات حضرية بحال عين حرودة وجماعات قروية بحال بني يخلف والشلالات وسيدي موسى مجدوب. عدد السكان ديال لعمالة على حساب لإحصاء ديال 2014 هو 404,648 مفرقين على	96,351 فاميلة.

## التقسيم والسكان ديال لعمالة

فعمالة لمحمدية كاينين جوج ديال للجماعات الترابية لحضرية و ديال لجماعات لقروية.

## مصادر

تصنيف:عمالات لمغريب
تصنيف:جهة الدار البيضاء سطات
تصنيف:مقالات فيها مصدر و علاين 3000 بايت
عمالة طنجة أصيلة

**عمالة طنجة أصيلة** (بلأمازيغية: ⵜⴰⵎⵖⵓⵔⵜ ⵏ ⵟⴰⵏⵊⴰ ⴰⵚⵉⵍⴰ، بالنݣليزية: Tangier Assilah Prefecture) هي عمالة من لعمالات التلتاش اللي كاينين فلمغريب من مورا التقسيم اللي تدار ف2015. هاد لعمالة كاينة فلغرب ديال جيهة طنجة تطوان الحسيمة ولعاصيمة ديالها هي طنجة. كاينين جماعات حضرية بحال أصيلة وجماعات قروية بحال سيدي لياماني ودار الشاوي وحد لغربية. لميساحة ديال لعمالة هي 863 كم² وعدد السكان ديالها على حساب لإحصاء ديال 2014 هو 1,065,601 مفرقين على 266,738 فاميلة.

## التقسيم والسكان ديال لعمالة

هاد لعمالة فيها 3 ديال لجماعات الترابية لحضرية و9 دلجماعات لقروية.

## مصادر


تصنيف:عمالات لمغريب
تصنيف:جهة طنجة تطوان الحسيمة
تصنيف:زريعة د لمغريب
تصنيف:مقالات فيها مصدر و 3000 بايت
عليين

**عليين** جماعة ترابية قروية كاينة ف عمالة لمضيق لفنيدق، جهة طنجة تطوان الحسيمة، ساكنين فيها 6583 واحد، على حسب لإحصاء لعام 2014.
## تعليم
* نسبة لأمية (نّاس لّي ما كايعرفوش يقراو ولا يكتبو) : 35.7%
* نسبة سّكان لّي قاريين فوق تّانوي (تانوي و جامعة): 0.6%
## اقتصاد
* نسبة نّاس نّشيطين (لّي يقدرو يخدمو): 48.0%
* نسبة لبطالة (نّاس لّي ما خدامينش و تايقلبو على خدمة): 19.7%
* نسبة نّاس اللي خدامين ف دّولة : 2.9%
* نسبة نّاس اللي خدامين في لقطاع لخاص : 57.5%
## مصادر

تصنيف:جهة طنجة تطوان الحسيمة
تصنيف:جماعة قروية ف عمالة لمضيق لفنيدق
تصنيف:جماعة قروية ف جهة طنجة تطوان الحسيمة
تصنيف:بلايص مسكونين ف عمالة لمضيق لفنيدق
عمالة لمضيق لفنيدق

**عمالة لمضيق لفنيدق** (بلأمازيغية: ⵜⴰⵎⵖⵓⵔⵜ ⵏ ⵍⵎⴹⵉⵢⴰⵇ ⴼⵏⵉⴷⵇ، بالنݣليزية: M'diq-Fnideq Prefecture) هي عمالة من لعمالات التلتاش اللي كاينين فلمغريب من مورا التقسيم اللي تدار ف2015. هاد لعمالة كاينة فشمال جيهة طنجة تطوان الحسيمة ولعاصيمة ديالها هي لمضيق. كاينين جماعات حضرية بحال لفنيدق وجماعات قروية بحال بليونش وعليين. لميساحة ديال لعمالة هي 178.5 كم² وعدد السكان ديالها على حساب لإحصاء ديال 2014 هو 209,897 مفرقين على 	51,139 فاميلة.

## التقسيم والسكان ديال لعمالة

هاد لعمالة فيها 3 ديال لجماعات الترابية لحضرية وجوج جماعات قروية.

## مصادر


تصنيف:عمالات لمغريب
تصنيف:جهة طنجة تطوان الحسيمة
تصنيف:مقالات فيها مصدر و علاين 3000 بايت
عمالة فاس

**عمالة فاس** (بلأمازيغية: ⵜⴰⵎⵖⵓⵔⵜ ⵏ ⴼⴰⵙ، بالنݣليزية: Fes Prefecture) هي عمالة من لعمالات التلتاش اللي كاينين فلمغريب من مورا التقسيم اللي تدار ف2015. هاد لعمالة كاينة فوسط جيهة فاس مكناس ولعاصيمة ديالها هي فاس. كاينين جماعات حضرية بحال أݣدال وجماعات قروية بحال زواغة وسيدي حرازم وعين بيضا. عدد السكان ديال لعمالة على حساب لإحصاء ديال 2014 هو 1,150,131 مفرقين على 265,036 فاميلة.

## التقسيم والسكان ديال لعمالة

هاد لعمالة فيها 7 ديال لجماعات الترابية لحضرية و 3 ديال لجماعات لقروية.

## مصادر

تصنيف:عمالات لمغريب
تصنيف:جهة فاس مكناس
تصنيف:مقالات فيها مصدر و علاين 3000 بايت
عمالة وجدة أنݣاد

**عمالة وجدة أنݣاد** (بلأمازيغية: ⵜⴰⵎⵖⵓⵔⵜ ⵏ ⵡⴻⵊⴷⴰ ⴰⵏⴳⴰⴷ، بالنݣليزية: Oujda-Angad Prefecture) هي عمالة من لعمالات التلتاش اللي كاينين فلمغريب من مورا التقسيم اللي تدار ف2015. هاد لعمالة كاينة فشرق جيهة الشرق ولعاصيمة ديالها هي وجدة. كاينين جماعات حضرية بحال بني درار وجماعات قروية بحال نعايمة ومستفركي وإيسلي. عدد السكان ديال لعمالة على حساب لإحصاء ديال 2014 هو 551,767 مفرقين على 124,508 فاميلة.

## عمالت وجدة فلقرن 19
عمالت وجدة كانت كتضم ݣاع لمدون ديال جهة الشرق يعني بحال لولاية ديال وجدة دبا. وكانت كتضم قبايل بلاصت بعض لمدون بحال قبيلت بني يزناسن.

## لتقسيم والسكان ديال لعمالة

هاد لعمالة فيها تلاتة ديال لجماعات الترابية لحضرية و 8 ديال لجماعات لقروية.

## مصادر

تصنيف:عمالات لمغريب
تصنيف:جهة الشرق
تصنيف:وجدة
تصنيف:جغرافيا د جهة الشرق
تصنيف:مقالات فيها مصدر و 3000 بايت
عمالة سلا

**عمالة سلا** (بلأمازيغية: ⵜⴰⵎⵖⵓⵔⵜ ⵏ ⵙⵍⴰ، بالنݣليزية: Salé Prefecture) هي عمالة من لعمالات التلتاش اللي كاينين فلمغريب من مورا التقسيم اللي تدار ف2015. هاد لعمالة كاينة فشمال جيهة الرباط سلا القنيطرة ولعاصيمة ديالها هي سلا. كاينين جماعات حضرية بحال بطانة وجماعات قروية بحال السهول وعامر. عدد السكان ديال لعمالة على حساب لإحصاء ديال 2014 هو 982,163 مفرقين على 	231,340 فاميلة.

## التقسيم والسكان ديال لعمالة

هاد لعمالة فيها 6 ديال لجماعات الترابية لحضرية (مقاطعات) و2 ديال لجماعات لقروية.

## مصادر

تصنيف:عمالات لمغريب
تصنيف:جهة الرباط سلا القنيطرة
تصنيف:مقالات فيها مصدر و علاين 3000 بايت
عمالة الرباط

**عمالة الرباط** (بلأمازيغية: ⵜⴰⵎⵖⵓⵔⵜ ⵏ ⴻⵔⵔⴱⴰⵟ، بالنݣليزية: Rabat Prefecture) هي عمالة من لعمالات الطلطاش اللي كاينين فلمغريب من مورا التقسيم اللي تدار ف 2015. هاد لعمالة كاينة فشمال جيهة الرباط سلا القنيطرة و لعاصيمة ديالها هي الرباط. كاينين فيها غير مقاطعات حضرية بحال حسان ويعقوب لمنصور. عدد السكان ديال لعمالة على حساب لإحصاء ديال 2014 هو 557,827 مفرقين على 151,670 فاميلة.

## التقسيم والسكان ديال لعمالة

عمالة الرباط فيها 5 ديال لمقاطعات لحضرية وجماعة ترابية حضرية وحدة هي توارݣة.

## مصادر


تصنيف:عمالات لمغريب
تصنيف:جهة الرباط سلا القنيطرة
تصنيف:مقالات فيها مصدر و علاين 3000 بايت
تابريكت

**تابريكت** مدينة مغريبية و جماعة ترابية حضرية كاينة ف عمالة سلا، جهة رّباط سلا قنيطرة، ساكنين فيها 252218 واحد، على حسب لإحصاء لعام 2014.

## تعليم
* نسبة لأمية (نّاس لّي ما كايعرفوش يقراو ولا يكتبو) : 20,2%
* نسبة سّكان لّي قاريين فوق الليسي (ليسي و جامعة): 9,7%
## قتيصاد
* نسبة نّاس نّشيطين (لّي يقدرو يخدمو): 51,1%
* نسبة لبطالة (نّاس لّي ما خدامينش و تايقلبو على خدمة): 21,5%
* نسبة نّاس اللي خدامين ف دّولة : 21,6%
* نسبة نّاس اللي خدامين ف لپريڤي :47,1%

## مصادر

تصنيف:جهة الرباط سلا القنيطرة
تصنيف:سلا
جويس كومپانس

**جويس كومپانس إي جوڤير** (ب الكاطالونية: Lluís Companys i Jover) (خلاق ف 21 يونيو 1882 طورنابوس، إقليم ليريدا - سپانيا - توفا ف 15 أكتوبر 1940 ف بارسيلونا) محامي و سياسي كاطالوني. كان رئيس د الجينيراليطاط د كاطالونيا (المقاطعة المستقلة) بين 1934 تال البدية د الحرب الأهلية السپانيولية. كان هو الزعيم د حزب اليسار الجمهوري الكاطالوني و كان هرب ل فرانسا فاش بدات الحرب الأهلية، و تمّا شدّوه الݣيستاپو (البوليس السياسي د ألمانيا النازية) و سلّموه ل سپانيا الفرانكاوية اللي عدماتو.

جويس كومپانس كايتعتابر من الرموز د القومية الكاطالونية و هو اللي مسمي عليه الملعب الأولمپي د بارسيلونا اللي تلعبات فيه الألعاب الأولمپبية د 1992.

## مصادر

تصنيف:بيوغرافيا د رجال
تصنيف:قومية كاطالونية
تصنيف:سپانيا الفرانكاوية
تصنيف:ناس ماتو معدومين
تصنيف:زيادة 1882
تصنيف:زيادة 1883
تصنيف:وفيات 1940
تصنيف:شخصيات عندها كتر من تاريخ د الزيادة ف ويكيداطا
عمالة الصخيرات تمارة

**عمالة الصخيرات تمارة** (بلأمازيغية: **ⵜⴰⵎⵖⵓⵔⵜ** **ⵏ ⵙⵅⵉⵕⴰⵜ ⵜⵎⴰⵕⴰ** ) هي عمالة من لعمالات التلطاش اللي كاينين فلمغريب من مورا التقسيم اللي تدار ف 2015. هاد لعمالة كاينة فشمال جيهة الرباط سلا القنيطرة و لعاصيمة ديالها هي تمارة. كاينين جماعات حضرية بحال الصخيرات وجماعات قروية بحال سيدي يحيى زعير ولمنزه وأم عزة. لميساحة ديال لعمالة هي 485 كم² وعدد السكان ديالها على حساب ليحصاء ديال 2014 هو 574,543 مفرقين على 135,200 فاميلة.

## التقسيم والسكان ديال لعمالة

هاد لعمالة فيها 5 ديال لجماعات الترابية لحضرية و5 ديال لجماعات لقروية.

## مصادر


تصنيف:عمالات لمغريب
تصنيف:جهة الرباط سلا القنيطرة
تصنيف:مقالات فيها مصدر و 3000 بايت
عبد الكريم الجويطي

**عبد الكريم الجويطي** (خلاق ف 13 ماي 1962 ف بني ملال - المغرب) كاتب و روائي و ترجمان مغريبي اللي سبقليه ربح جايزة المغرب للكتاب و جايزة إتحاد كتاب المغرب. الرواية ديالو "المغاربة" كانت وصلات ل الشورت ليست د جايزة البوكر د الرواية العربية.

عبد الكريم الجويطي سبقليه خدم أستاذ ف وزارة التربية الوطنية و هو خدام دابا ف المندوبية د وزارة الثقافة ف جهة بني ملال خنيفرة.

## لكتوبا ديالو

* **ليل الشمس** (1992) - رواية - كانت دّات جايزة إتحاد كتاب المغرب د الأدباء الشباب.
* **زغاريد الموت** (1996)- رواية - منشورات افريقيا الشرق، و تّرجمات ل لفرانساوية.
* **رمان المجانين** (1998)- رواية.
* **الموريلا الصفراء** (2002) - رواية - للمؤسسة العربية للدراسات والنشر.
* مدينة النحاس (2004) - رواية
* **كتيبة الخراب** (2007)- رواية - شورت ليست د جايزة الرواية العربية.
* **المغاربة** (2016) - رواية - شورت ليست د جايزة الرواية العربية.

## مصادر

تصنيف:كتاتبيا مغاربا د لقرن 20
تصنيف:زيادة 1962
تصنيف:ناس حيين
تصنيف:زريعة شخصيات د لمغريب
تصنيف:ناس تزادو ف بني ملال
تصنيف:ناس د بني ملال
تصنيف:شخصيات عندها كتر من تاريخ د الزيادة ف ويكيداطا
تصنيف:مقالات فيها مصدر و 3000 بايت
تصنيف:كتاتبيا مغاربا د لقرن 21
دجيمس بونض

تصغير
**دجيمس بونض** ( ب النݣليزية: James Bond)، ولا العميل 007، هو شخصية متخيّلة حاضرة ف الروايات البوليسية د الكاتب البريطاني آيان فليمين، كاتحكي المغامرات د واحد العميل د المخابرات البريطانية اللي الرقم السري ديالو هو 007.

أول رواية بانت فيها كانت كازينو روايال ف 1953. الشخصية تشهرات بزاف من بعد ب فضل الأفلام السينيمائية اللي خدمات على الروايات د فليمين و اللي وصل العدد ديالها ل 26 (بين 1954 و 2020) و اللي ردّات دجيمس بونض من أهم "الماركات" ف تاريخ السينيما العالمية ب حيت دخلات الأفلام ديالو أكتر من 7 د المليار د الدولار.

## مصادر

تصنيف:شخصية متخيلة ف عمل أدبي
تصنيف:شخصية ف عمل سينيمائي
تصنيف:جاسوسية
تصنيف:رواية د لإتارة
تصنيف:شخصية خيالية
إقليم أوسرد

**إقليم أوسرد** (بلأمازيغية: ⵜⴰⵎⵏⴱⴰⴹⵜ ⵏ ⴰⵡⵙⴻⵔⴷ، بالنݣليزية: Aousserd Province) هو إقليم من لأقاليم التنين وستين اللي كاينين فلمغريب من مورا التقسيم اللي تدار ف2015. هاد لإقليم كاين ف جيهة الداخلة وادي الذهب ولعاصيمة ديالو هي أوسرد. كاينين جماعات حضرية بحال لݣويرة وجماعات قروية بحال أوسرد وتيشلا. عدد السكان ديال لإقليم على حساب لإحصاء ديال 2014 هو 16,190 مفرقين على 776 فاميلة، ولميساحة ديالو هي 65,917 كم².

## التقسيم والسكان ديال لإقليم

فإقليم أوسرد كاينة جماعة ترابية حضرية وحدة و5 ديال لجماعات لقروية.

## مصادر


تصنيف:أقاليم لمغريب
تصنيف:جهة الداخلة وادي الذهب
تصنيف:أقاليم د جهة الداخلة وادي الذهب
تصنيف:مقالات فيها مصدر و علاين 3000 بايت
إقليم طرفاية

**إقليم طرفاية** (بلأمازيغية: ⵜⴰⵎⵏⴱⴰⴹⵜ ⵏ ⵟⴰⵔⴼⴰⵢⴰ، بالنݣليزية: Tarfaya Province) هو إقليم من لأقاليم التنين وستين اللي كاينين فلمغريب من مورا التقسيم اللي تدار ف2015. هاد لإقليم كاين ف جيهة العيون الساقية الحمراء ولعاصيمة ديالو هي طرفاية. كاينة جماعة حضرية وحدة هي طرفاية وجماعات قروية بحال الداورة ولحݣونية والطاح. عدد السكان ديال لإقليم على حساب لإحصاء ديال 2014 هو	13,082 مفرقين على 3,393 فاميلة، ولميساحة ديالو هي 12,270 كم².

## التقسيم والسكان ديال لإقليم

فإقليم طرفاية كاين .. ديال لجماعات الترابية لحضرية و ... ديال لجماعات لقروية.

## مصادر


تصنيف:أقاليم لمغريب
تصنيف:جهة لعيون ساقية لحمرا
تصنيف:أقاليم د جهة لعيون ساقية لحمرا
تصنيف:مقالات فيها مصدر و علاين 3000 بايت
تصنيف:طرفاية
عبد الله بن عيشة

**عبدالله بن عيشة** ولا **عبدالله بن عائشة**، كان أميرال و قرصان و ديپلوماسي مغريبي.

كان سفير د لمغريب ف فرانصا ؤ نݣليز ف لقرن 17. عبدالله مشا ل فرانصا ف 11 نونبر 1698 باش يفاوض واحد تيفاقية. كان كيهضر صبليونية ؤ نݣليزية ب طريقة مطلوقة والاكين لفرانصاوية لا. سفارة ديالو جات من بعد لمجية د فرونصوا پيدو دو سان ؤلون ل لمغريب ف 1689.

بن عيشة طلاقا ب لوي ربعطاش ف 16 فبراير 1699. ستقبلوه مزيان ف باريز ؤ تسارا بزاف د لبلايص. كان طلاقا حتا ب لماليك نݣليزي لي حييدوه جيمس تاني، لي كان ف داك لوقت منفي ف فرانصا، لي كيبان بلي كان كيعرفو من يامات شباب فاش كان مشدود ف نݣليز.

وحدا من لمهمات د بن عيشة كانت ياخد تيفاق بلي لبابورات لفرانصاويين مايشدوش لمسلمين، وحتا باش يرد لقراصنة لمغاربة لي فايت شدوهوم لبابورات د لفرانصاويين. والاكين لوي ربعطاش ما أكدش بلي كاينة تيفاقية، وبلعكس بدا كيفوح ب سلطة ديالو علا سلطان لمغريبي.

ملي بن عيشة رجع لمغريب، بقاو براوات كيتبادلو معا فرانصا، ؤ سلطان لمغريبي مولاي سماعيل قتارح يعاون جيمس تاني ب لعسكر باش يرجع ل لعرش د نݣليز، بشرط يولي مسلم ولا عل أقل يتحول ل پروطيستانتية.

## مصادر

تصنيف:ديپلوماسيين مغاربا
تصنيف:زريعة شخصيات د لمغريب
تصنيف:ناس تزادو ف لمغريب
تصنيف:طرجمان مغريبي
تصنيف:مقالات فيها مصدر و علاين 3000 بايت
تصنيف:زيادة 1646
تصنيف:وفيات 1713
تصنيف:مغاربا د لقرن 17
تصنيف:سفارا د لمغريب ف فرانسا
ليونانية

**ليونانية** (ب ليونانية **Ελληνικά** إيلينيكا) هيّا فرع مستاقل من لّوغات لهندوؤروپية ؤ كينتاميو ليها جماعة ديال لّوغات بحال ليونانية لبالية ؤ ليونانية لعصرية.

ليونانية لعصرية هيّا لوغة رسمية ف ليونان ؤ قبرص، ؤ كيهضرو بيها ناس ف بلايص خرين بحال جانوب طّاليان، ألبانيا ؤ تركيا.

## نوطات لوغاوية

## مصادر


تصنيف:لوغات هندوؤروپية
تصنيف:لوغات د تركيا
تصنيف:لوغات د ليونان
تصنيف:لوغات د ألبانيا
تصنيف:لوغات د أرمينيا